6.4.2022.
HR
Službeni list Europske unije
C 152/13
Mišljenje Europskog gospodarskog i socijalnog odbora o temi „Utjecaj poreza na dobit trgovačkih društava na korporativno upravljanje” (samoinicijativno mišljenje) (2022/C 152/03)
Izvjestitelj: Krister ANDERSSON Odluka Plenarne skupštine:
25.3.2021.
Pravna osnova:
pravilo 32. stavak 2.
Poslovnika (samoinicijativno mišljenje) rezolucija
Nadležna stručna skupina:
Stručna skupina za ekonomsku i monetarnu uniju te ekonomsku i socijalnu koheziju
Datum usvajanja u Stručnoj skupini:
23.11.2021.
Datum usvajanja na plenarnom zasjedanju:
8.12.2021.
Plenarno zasjedanje br.:
565
Rezultat glasanja (za/protiv/suzdržani):
223/4/11
1.
Zaključci i preporuke 1.1.
EGSO smatra da će odgovor privatnog sektora na plan oporavka i instrument NextGenerationEU biti ključan da se postignu ciljevi i doista ostvari zelenije i digitalizirano gospodarstvo.
Stoga se javnim politikama moraju osigurati odgovarajući poticaji.
Ekonomske politike, a naročito porezne politike i politike koje utječu na korporativno upravljanje, moraju omogućiti učinkovit postupak donošenja odluka i učinkovitu raspodjelu resursa, uz promicanje postizanja socijalnih ciljeva. 1.2.
EGSO smatra da je radi ostvarivanja održivog zelenog i digitaliziranog gospodarstva u sustavu oporezivanja potrebno riješiti problem nejednakog postupanja u pogledu financiranja zaduživanjem i financiranja vlasničkim kapitalom. 1.3.
EGSO potiče države članice da povećaju neutralnost svojih poreznih sustava u pogledu financiranja zaduživanjem i financiranja vlasničkim kapitalom.
Time bi se potaknula diversifikacija izvora financiranja i povećala otpornost europskog gospodarstva. 1.4.
EGSO pozdravlja inicijative koje je Europska komisija poduzela da do prvog tromjesečja 2022. predstavi mjere za rješavanje problema povlaštenog poreznog tretmana duga u odnosu na vlasnički kapital u sustavima oporezivanja poduzeća. 1.5.
EGSO naglašava da je za nova poduzeća i ulagače koji traže mogućnosti za zelenija i digitalizirana ulaganja od osnovne važnosti dobro funkcioniranje tržišta kapitala.
Stoga poziva na poduzimanje daljnjih koraka za dovršenje unije tržišta kapitala. 1.6.
Ulaganje u novu, zelenu tehnologiju smatra se vrlo rizičnim, pa se često koristi financiranje vlasničkim kapitalom.
Dividende pridonose povećanju likvidnosti na tržištu u tolikoj mjeri da ih je moguće smatrati previše kratkoročnima i važan su izvor financiranja. 1.7.
EGSO smatra da tržišta kapitala i privatni fondovi mogu imati ključnu ulogu u poticanju poduzeća da se usmjere prema održivom zelenijem i digitaliziranom gospodarstvu.
Sve mjere politike europskih zakonodavaca koje se odnose na oporezivanje, pravo trgovačkih društava i korporativno upravljanje trebale bi ojačati tu ulogu. 1.8.
EGSO napominje da su pod utjecajem europskih direktiva i uredbi nacionalni zakoni o trgovačkim društvima sastavni dio pravosudnog sustava svake države članice te da prava i odgovornost pripisuju odgovarajućim razinama u pravnoj strukturi.
Kad je riječ o sastavu upravnih odbora, pravila moraju biti specifična za svaku zemlju i odlučivanje ostaviti u rukama vlasnika.